RCL ต่อเรือใหม่ 2 ลำ มูลค่ารวม 1.64 พันลบ. รับมอบปี 60
RCL ต่อเรือใหม่ 2 ลำ มูลค่ารวม 1.64 พันลบ. รับมอบปี 60 ใช้ทดแทนเรือเก่า
5 พ.ย. 2558

บริษัท อาร์ ซี แอล จำกัด (มหาชน) หรือ RCL เปิดเผยว่า ที่ประชุมคณะกรรมการบริษัทวันนี้ (5 พ.ย.) ได้มีมติอนุมัติบริษัท หรือบริษัทย่อยในกลุ่มเข้าทำสัญญาต่อสร้างเรือบรรทุกตู้คอนเทนเนอร์ใหม่ จำนวน 2 ลำ ซึ่งมีขนาดเหมาะสมต่อการใช้งานของบริษัทในขนาด Bangkok Max เพื่อเป็นการทดแทนเรือเก่าที่ได้ใช้งานมาเกือบ 25 ปี
โดยการซื้อเรือใหม่นี่จะช่วยลดต้นทุนการดำเนินงาน โดยลดค่าน้ำมันได้ประมาณร้อยละ 36 และราคาเรือต่อใหม่ในขณะนี้ถือว่าเป็นราคาที่ต่ำที่สุด ซึ่งเป็นผลจากราคาแผ่นเหล็กที่ลดลงอย่างต่อเนื่อง ทั้งนี้เรือที่ต่อใหม่จะมีการรับมอบในปลายปี 60
ทั้งนี้บริษัทหรือบริษัทย่อยในกลุ่มทำสัญญากับ Jiangsu New Yangzi Shipbuiding Co.,Ltd ประเทศจีน โดยเป็นเรือบรรทุกตู้คอนเทนเนอร์ใช้ในการให้บริการขนส่งสินค้าในภูมิภาค ขนาด 20,000 เมตริกตันต่อลำ จำนวนบรรทุก 1,688 ทีอียูต่อลำ ขนาดความยาวทั้งหมด 172 เมตรต่อลำ โดยราคาต่อลำ 23 ล้านเหรียญสหรัฐ หรือประมาณ 820.87 ล้านบาท ราคารวม 46 ล้านเหรียญสหรัฐ หรือประมาณ 1,641.74 ล้านบาท
โดยเงื่อนไขการชำระ ดังนี้ งวดที่ 1 ร้อยละ 10 ภายใน 5 วันทำการธนาคารนับจากวันที่ทางอู่ได้ส่งมอบ Refund Grarantee  งวดที่ 2 ร้อยละ 10 เมื่อตัดเหล็ก งวดที่ 3 ร้อยละ 5 เมื่อมีการปล่อยเรือลงน้ำ งวดที่ 4 ร้อยละ 75 เมื่อส่งมอบเรือ โดยกำหนดส่งมอบเรือประมาณเดือนสิงหาคม และเดือนตุลาคม 2560 ตามลำดับ